ໄຕ້ຝຸ່ນ Roke ມຸ່ງໜ້າ ອອກສູ່ທະເລແລ້ວ
ໄຕ້ຝຸ່ນ Roke ມຸ່ງໜ້າອອກສູ່ທະເລ ຫຼັງຈາກໄດ້ພັດຖະຫຼົ່ມ ເຂດແຄມຝັ່ງທະເລ ກໍ້າຕາເວັນອອກສຽງເໜືອ ຂອງຍີ່ປຸ່ນ
ພາຍຸໄຕ້ຝຸ່ນ Roke ພວມມຸ່ງໜ້າອອກສູ່ທະເລໃນຕອນແລງຂອງວັນພະຫັດມື້ນີ້ ຫຼັງຈາກ ໄດ້ພັດຖະຫຼົ່ມເກາະ Hokkaido ໃນພາກເໜືອຂອງປະເທດຍີ່ປຸ່ນ ດ້ວຍລົມແຮງແລະຝົນ ຕົກໜັກ ມີລາຍງານວ່າ ຢ່າງນ້ອຍ 15 ຄົນໄດ້ເສຍຊີວິດຫຼືບໍ່ກໍຫາຍສາບສູນຍ້ອນພາຍຸຫົວນີ້ຊຶ່ງໄດ້ ສ້າງຄວາມເສຍຫາຍຮ້າຍແຮງຢູ່ໃນເຂດພາກກາງຂອງຍີ່ປຸ່ນ ຍ້ອນດິນເຈື່ອນແລະນໍ້າຖ້ວມ ໃນມື້ວານນີ້ ພາຍຸ Roke ໄດ້ພັດເຂົ້າຖະຫຼົ່ມກຸງໂຕກຽວ ດ້ວຍລົມແຮງ ແລະຝົນຕົກໜັກ ເຮັດໃຫ້ລະບົບໂດຍສານສາທາລະນະຕ້ອງໄດ້ຢຸດຊະງັກລົງ ແລະມີພວກໄປເຮັດການຫຼາຍ ສິບພັນຄົນຕ້ອງໄດ້ຕົກຄ້າງ ຄວາມເສຍຫາຍແມ່ນບໍ່ຮ້າຍແຮງປານໃດ ໃນບໍລິເວນແຄມຝັ່ງທະເລທາງກໍ້າຕາເວັນອອກ ສຽງເໜືອຂອງປະເທດບ່ອນທີ່ປະຊາຊົນພວມດີ້ນຮົນຕໍ່ສູ້ໃນການຟື້ນໂຕຄືນຈາກໄພພິບັດ ແຜ່ນດິນໄຫວແລະຟອງຍັກສຸນາມິໃນວັນທີ 11 ມີນາຜ່ານມານັ້ນ ພວກຄົນງານທີ່ໂຮງໄຟຟ້ານິວເຄລຍ Fukushima-Diichi ກ່າວວ່າ ຕົນໄດ້ປະສົບຄວາມ ສຳເລັດໃນການປ້ອງກັນບໍ່ໃຫ້ນໍ້າທີ່ມີກຳມັນຕະພາບລັງສີຮົ່ວໄຫຼອອກໄປຈາກເຕົາແຍກທີ່ ໄດ້ຮັບຄວາມເສຍຫາຍ ພວກເຈົ້າໜ້າທີ່ກ່າວວ່າ ມີກ້ອງວົງຈອນປິດຂອງໂຮງໄຟຟ້າໄດ້ຮັບ ຄວາມເສຍຫາຍແຕ່ພຽງເລັກນ້ອຍເທົ່ານັ້ນ